b'\n_START_ARTICLE_\nJonas Mikalojus Rudamina-Duseti\xc5\xa1kis\n_START_SECTION_\nBiografija\n_START_PARAGRAPH_\nGim\xc4\x97 Smolensko ka\xc5\xa1teliono Petro Rudaminos-Duseti\xc5\xa1kio \xc5\xa1eimoje. Studijavo Vilniaus universitete, nuo 1635 m. \xe2\x80\x93 Krokuvos universitete. 1636 m. tapo Bolonijos universiteto studentu.  _NEWLINE_1633 m. Vilniuje buvo i\xc5\xa1spausdintas vienas pirm\xc5\xb3j\xc5\xb3 Lietuvoje gamtamokslinis leidinys lot. Illustriora Theoremata et Problemata.... (Pilnas lietuvi\xc5\xa1kas pavadinimas: Garsiausios matematikos, optikos, geometrijos ir sferin\xc4\x97s astronomijos teoremos bei problemos, J\xc4\x97zaus draugijos Vilniaus akademijoje Jono Rudaminos-Duseti\xc5\xa1kio, Lietuvos bajoro, fizikos ir matematikos studento, vie\xc5\xa1ai skaitytos ir pateiktos 1633 metais Akademijos spaustuv\xc4\x97je). Tik\xc4\x97tina, kad knyg\xc4\x85 para\xc5\xa1\xc4\x97 keli mokslininkai, o Jonas Rudamina-Duseti\xc5\xa1kis finansavo jos leidim\xc4\x85 ir, pagal tuo metu paplitusi\xc4\x85 praktik\xc4\x85, buvo \xc4\xafra\xc5\xa1ytas jos autoriumi._NEWLINE_Vald\xc4\x97 Musnink\xc5\xb3, Lu\xc4\x8dajaus, Kamojo, Gri\xc5\xa1kov\xc4\x8diznos ir kitus dvarus. 1639 m. paskirtas Breslaujos v\xc4\x97liavininku, du kartus buvo renkamas deputatu \xc4\xaf Lietuvos Vyriausi\xc4\x85j\xc4\xaf tribunol\xc4\x85 (1640 m. ir 1645 m.). Nuo 1649 m. Breslaujos mar\xc5\xa1alka ir Usviat\xc5\xb3 seni\xc5\xabnas. Su husaru pulku dalyvavo 1651 m. \xc5\xbeygyje prie\xc5\xa1 kazokus. Kelyje \xc4\xaf \xc5\xbdlobin\xc4\x85 susirgo kar\xc5\xa1tine, mir\xc4\x97 namuose. Sp\xc4\x97jama, kad palaidotas Kamojo ba\xc5\xbeny\xc4\x8dioje.'